寄題登封揖仙亭
作者：蘇轍
朝代：宋

paragraphs: 靈王太子本讀書，縱談穀洛參諸儒。
生來不見全盛初，老成遺訓誰楷模。
心知漸失文武餘，蕭然直入山中居。
山間吹笙鳳凰呼，升天白日乘龍車。
周人聚觀拜路隅，明月爲佩雲爲裾。
歸來千歲孰在無，赤松老彭自爲徒。
上侍玉宸臨九區，烜赫不類山澤癯。
依山作邑賢大夫，夜中焚香溯空虛。
我欲從之駕肩輿，秋風八月來徐徐。